Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2005 M. birželio 14 D. NUTARIMO NR. 647 „DĖL LIETUVOS RESPUBLIKOS VALSTYBINIO SOCIALINIO DRAUDIMO FONDO BIUDŽETO SUDARYMO IR VYKDYMO TAISYKLIŲ PATVIRTINIMO“ PAKEITIMO

2022 m. birželio 22 d. Nr. 650

Vilnius

Lietuvos Respublikos Vyriausybė n u t a r i a:

Pakeisti Lietuvos Respublikos valstybinio socialinio draudimo fondo biudžeto sudarymo ir vykdymo taisykles, patvirtintas Lietuvos Respublikos Vyriausybės 2005 m. birželio 14 d. nutarimu Nr. 647 „Dėl Lietuvos Respublikos valstybinio socialinio draudimo fondo biudžeto sudarymo ir vykdymo taisyklių patvirtinimo“:

1. Pakeisti 5 punktą ir jį išdėstyti taip:

„5. Individualių įmonių savininkus, ūkinių bendrijų tikruosius narius ir mažųjų bendrijų narius, mokančius privalomojo sveikatos draudimo įmokas už save, kai individuali įmonė, ūkinė bendrija ar mažoji bendrija laikinai nevykdo veiklos ir apie tai yra informavusi Valstybinę mokesčių inspekciją prie Lietuvos Respublikos finansų ministerijos (toliau – Valstybinė mokesčių inspekcija prie Finansų ministerijos) ar teritorinę valstybinę mokesčių inspekciją (toliau kartu – Valstybinė mokesčių inspekcija) Valstybinės mokesčių inspekcijos prie Finansų ministerijos viršininko nustatyta tvarka arba turi likviduojamos ar bankrutuojančios įmonės statusą, taip pat asmenis, mokančius privalomojo sveikatos draudimo įmokas pagal Sveikatos draudimo įstatymo 17 straipsnio 10 ir 11 dalis, draudėjais automatiškai registruoja Valstybinio socialinio draudimo fondo valdyba prie Socialinės apsaugos ir darbo ministerijos (toliau – Fondo valdyba).“

2. Pakeisti 30 punktą ir jį išdėstyti taip:

„30. Nelaimingų atsitikimų darbe ir profesinių ligų socialinio draudimo įmokos Taisyklių 29.2, 29.3.4, 29.4–29.8 papunkčiuose nurodytiems Lietuvos Respublikos valstybės biudžeto asignavimų valdytojams apskaičiuojamos pagal draudėjų, pas kuriuos atliekama praktika, vykdomi mokymai, pratybos ar užduotys, priskyrimą nelaimingų atsitikimų darbe ir profesinių ligų socialinio draudimo įmokos tarifų grupei.“

3. Pakeisti 58.2 papunktį ir jį išdėstyti taip:

„58.2. Savarankiškai dirbantiems asmenims, mokantiems socialinio draudimo įmokas už save, išskyrus atvejus, kai kreipiamasi Taisyklių 60 punkte nustatyta tvarka ir (ar) kai socialinio draudimo įmokų įsiskolinimo sumokėjimas atidedamas pagal Valstybinio socialinio draudimo įstatymo 191 straipsnį:

58.2.1. Savarankiškai dirbantys asmenys, mokantys socialinio draudimo įmokas už save, Fondo valdybos teritoriniam skyriui pateikia prašymą, kuriame nurodo įsiskolinimo priežastis, įsiskolinimo grąžinimo grafiką ir su draudėju susijusias ir (ar) jo partnerines įmones, kaip apibrėžta Reglamento Nr. 1407/2013 2 straipsnio 2 dalyje.

58.2.2. Fondo valdybos teritorinis skyrius, gavęs prašymą, patikslina įsiskolinimo grąžinimo grafiką ir ne vėliau kaip per 20 darbo dienų nuo prašymo gavimo dienos, priėmęs sprendimą atidėti socialinio draudimo įmokų įsiskolinimo sumokėjimą ar jo neatidėti, išsiunčia pranešimą draudėjui (jei socialinio draudimo įmokų įsiskolinimas neviršija 30 tūkst. eurų) arba parengia išvadą ir visą medžiagą pateikia Fondo valdybai (jei socialinio draudimo įmokų įsiskolinimas viršija 30 tūkst. eurų).

58.2.3. Jeigu draudėjas Fondo valdybos teritoriniam skyriui pateikia ne visą Taisyklių 58.2.1 papunktyje nurodyto prašymo informaciją, Fondo valdybos teritorinis skyrius apie tai informuoja draudėją, nustatydamas ne ilgesnį nei 10 darbo dienų nuo rašto gavimo dienos terminą trūkstamai informacijai pateikti, ir nurodo, kad, laiku to nepadarius, bus priimtas sprendimas neatidėti socialinio draudimo įmokų įsiskolinimo sumokėjimo.

58.2.4. Socialinio draudimo įmokų įsiskolinimo išieškojimas sustabdomas, išskyrus tuos atvejus, kai Fondo administravimo įstaiga nustato, kad socialinio draudimo įmokų įsiskolinimo Fondui išieškojimas jau perduotas antstoliui, nuo visos Taisyklių 58.2.1 papunktyje nurodyto prašymo informacijos pateikimo Fondo valdybos teritoriniam skyriui arba Fondo valdybai, jeigu ji priima sprendimą dėl socialinio draudimo įmokų įsiskolinimo sumokėjimo atidėjimo, dienos.

58.2.5. Jeigu sprendimą dėl socialinio draudimo įmokų įsiskolinimo sumokėjimo atidėjimo priima Fondo valdyba, ji per 20 darbo dienų nuo dienos, kurią gavo Fondo valdybos teritorinio skyriaus išvadą, išnagrinėja prašymą, priima sprendimą dėl socialinio draudimo įmokų įsiskolinimo sumokėjimo atidėjimo ir per 3 darbo dienas išsiunčia pranešimą draudėjui ir Fondo valdybos teritoriniam skyriui.“

4. Pakeisti 60 punktą ir jį išdėstyti taip:

„60. Savarankiškai dirbantys asmenys, mokantys socialinio draudimo įmokas už save, dėl socialinio draudimo įmokų įsiskolinimo, ne mažesnio kaip 125 eurai ir ne didesnio kaip 1 500 eurų, mokėjimo atidėjimo su prašymu gali kreiptis į Fondo valdybos teritorinį skyrių, išskyrus tuos atvejus, kai Fondo administravimo įstaiga nustato, kad socialinio draudimo įmokų įsiskolinimo Fondui išieškojimas jau perduotas antstoliui arba kad į Fondo administravimo įstaigą kreiptasi Taisyklių 58.2 papunktyje nustatyta tvarka. Fondo valdybos teritorinis skyrius per 10 darbo dienų nuo prašymo gavimo dienos priima sprendimą atidėti socialinio draudimo įmokų įsiskolinimo sumokėjimą ar jo neatidėti. Tokiu būdu socialinio draudimo įmokų įsiskolinimo sumokėjimas gali būti atidedamas vieną kartą per metus, laikantis šių sąlygų: jei socialinio draudimo įmokų įsiskolinimas ne mažesnis kaip 125 eurai ir ne didesnis kaip 600 eurų, jo sumokėjimas atidedamas iki 4 mėnesių, jei socialinio draudimo įmokų įsiskolinimas didesnis nei 600 eurų, bet mažesnis nei 900 eurų arba lygus 900 eurų, – iki 6 mėnesių, jei socialinio draudimo įmokų įsiskolinimas didesnis nei 900 eurų, bet mažesnis nei 1 200 eurų arba lygus 1 200 eurų, – iki 8 mėnesių, o jei socialinio draudimo įmokų įsiskolinimas didesnis nei 1 200 eurų, bet mažesnis nei 1 500 eurų arba lygus 1 500 eurų, – iki vienų metų. Apie priimtą sprendimą Fondo valdybos teritorinis skyrius raštu informuoja draudėją per 3 darbo dienas nuo jo priėmimo dienos.“

5. Pakeisti 65 punktą ir jį išdėstyti taip:

„65. Jeigu laikotarpiu, kuriam atidėtas socialinio draudimo įmokų įsiskolinimo sumokėjimas, draudėjas pažeidžia socialinio draudimo įmokų įsiskolinimo sumokėjimo grafiką ar laiku nesumoka socialinio draudimo įmokų už einamąjį laikotarpį, sprendimas atidėti socialinio draudimo įmokų įsiskolinimo sumokėjimą po 30 kalendorinių dienų nuo sprendime nustatytų sąlygų pažeidimo dienos netenka galios ir pradedamas likusios įsiskolinimo sumos kartu su palūkanomis išieškojimas iš draudėjo priverstine tvarka. Fondo administravimo įstaiga, nustačiusi, kad draudėjas pažeidė socialinio draudimo įmokų įsiskolinimo sumokėjimo atidėjimo sąlygas, per 3 darbo dienas nuo pažeidimo nustatymo dienos informuoja draudėją, jam išsiųsdama pranešimą, kad, nesumokėjus sprendime atidėti socialinio draudimo įmokų įsiskolinimo sumokėjimą nurodytos socialinio draudimo įmokų įsiskolinimo sumos kartu su palūkanomis, sprendimas neteks galios.“

6. Pakeisti 68 punktą ir jį išdėstyti taip:

„68. Jei Taisyklių 65 punkte nurodytas sprendimas dėl socialinio draudimo įmokų įsiskolinimo sumokėjimo atidėjimo netenka galios, Fondo administravimo įstaiga per 3 darbo dienas apie tai informuoja draudėją, jam išsiųsdama pranešimą, kuriame nurodo, kad sprendimas dėl socialinio draudimo įmokų įsiskolinimo sumokėjimo atidėjimo neteko galios ir kad bus pradėtas likusios įsiskolinimo sumos kartu su palūkanomis išieškojimas iš draudėjo, taip pat nurodo sprendimo apskundimo tvarką. Naujas sprendimas dėl socialinio draudimo įmokų įsiskolinimo sumokėjimo atidėjimo gali būti priimtas ne anksčiau kaip po vienų metų nuo sprendimo priverstine tvarka išieškoti iš draudėjo likusią įsiskolinimo sumą kartu su palūkanomis priėmimo dienos.“

7. Pakeisti 70 punktą ir jį išdėstyti taip:

„70. Savarankiškai dirbantys asmenys, nurodyti Valstybinio socialinio draudimo įstatymo 5 straipsnio 1 dalyje, dėl delspinigių, ne mažesnių kaip 125 eurai ir ne didesnių kaip 1 500 eurų, išieškojimo laiko atidėjimo su prašymu gali kreiptis į Fondo valdybos teritorinį skyrių, išskyrus tuos atvejus, kai Fondo administravimo įstaiga nustato, kad delspinigių įsiskolinimo Fondui išieškojimas jau perduotas antstoliui arba kad į Fondo administravimo įstaigą kreiptasi Taisyklių 71 punkte nustatyta tvarka. Fondo valdybos teritorinis skyrius per 10 darbo dienų nuo prašymo gavimo dienos priima sprendimą atidėti delspinigių išieškojimo laiką ar jo neatidėti. Tokiu būdu delspinigių išieškojimo laikas gali būti atidedamas vieną kartą per metus, laikantis šių sąlygų: jei delspinigių įsiskolinimas ne mažesnis kaip 125 eurai ir ne didesnis kaip 600 eurų, jo išieškojimo laikas atidedamas iki 4 mėnesių, jei delspinigių įsiskolinimas didesnis nei 600 eurų, bet mažesnis nei 900 eurų arba lygus 900 eurų, – iki 6 mėnesių, jei delspinigių įsiskolinimas didesnis nei 900 eurų, bet mažesnis nei 1 200 eurų arba lygus 1 200 eurų, – iki 8 mėnesių, o jei delspinigių įsiskolinimas didesnis nei 1 200 eurų, bet mažesnis nei 1 500 eurų arba lygus 1 500 eurų, – iki vienų metų. Apie priimtą sprendimą Fondo valdybos teritorinis skyrius raštu informuoja draudėją per 3 darbo dienas nuo jo priėmimo dienos.“

8. Pakeisti 80 punktą ir jį išdėstyti taip:

„80. Draudėjui pažeidus mokėjimo grafiką ar laiku nesumokėjus socialinio draudimo įmokų už einamąjį laikotarpį, sprendimas atidėti delspinigių išieškojimo laiką po 30 kalendorinių dienų nuo sprendime nustatytų sąlygų pažeidimo dienos netenka galios ir pradedamas likusios nesumokėtos delspinigių dalies išieškojimas iš draudėjo priverstine tvarka. Fondo administravimo įstaiga, nustačiusi, kad draudėjas pažeidė delspinigių išieškojimo laiko atidėjimo sąlygas, per 3 darbo dienas nuo pažeidimo nustatymo dienos informuoja draudėją, jam išsiųsdama pranešimą, kad, nesumokėjus sprendime atidėti delspinigių išieškojimo laiką nurodytos delspinigių sumos, sprendimas neteks galios.“

9. Pakeisti 81 punktą ir jį išdėstyti taip:

„81. Jei Taisyklių 80 punkte nurodytas sprendimas atidėti delspinigių išieškojimo laiką netenka galios, Fondo administravimo įstaiga per 3 darbo dienas apie tai informuoja draudėją, jam išsiųsdama pranešimą, kuriame nurodo, kad sprendimas atidėti delspinigių išieškojimo laiką neteko galios ir kad bus pradėtas likusios nesumokėtos delspinigių dalies išieškojimas iš draudėjo, taip pat nurodo sprendimo apskundimo tvarką. Naujas sprendimas atidėti delspinigių išieškojimo laiką gali būti priimtas ne anksčiau kaip po vienų metų nuo sprendimo priverstine tvarka išieškoti iš draudėjo likusią nesumokėtą delspinigių dalį priėmimo dienos.“

10. Pakeisti 83 punktą ir jį išdėstyti taip:

„83. Savarankiškai dirbantys asmenys dėl baudų, ne mažesnių kaip 125 eurai ir ne didesnių kaip 1 500 eurų, išieškojimo laiko atidėjimo su prašymu gali kreiptis į Fondo valdybos teritorinį skyrių, išskyrus tuos atvejus, kai Fondo administravimo įstaiga nustato, kad baudų įsiskolinimo Fondui išieškojimas jau perduotas antstoliui. Fondo valdybos teritorinis skyrius per 10 darbo dienų nuo prašymo gavimo dienos priima sprendimą atidėti baudų išieškojimo laiką ar jo neatidėti. Tokiu būdu baudų išieškojimo laikas gali būti atidedamas vieną kartą per metus, laikantis šių sąlygų: jei baudų įsiskolinimas ne mažesnis kaip 125 eurai ir ne didesnis kaip 600 eurų, jo išieškojimo laikas atidedamas iki 4 mėnesių, jei baudų įsiskolinimas didesnis nei 600 eurų, bet mažesnis nei 900 eurų arba lygus 900 eurų, – iki 6 mėnesių, jei baudų įsiskolinimas didesnis nei 900 eurų, bet mažesnis nei 1 200 eurų arba lygus 1 200 eurų, – iki 8 mėnesių, o jei baudų įsiskolinimas didesnis nei 1 200 eurų, bet mažesnis nei 1 500 eurų arba lygus 1 500 eurų, – iki vienų metų. Apie priimtą sprendimą Fondo valdybos teritorinis skyrius raštu informuoja draudėją per 3 darbo dienas nuo jo priėmimo dienos.“

11. Pakeisti 92 punktą ir jį išdėstyti taip:

„92. Draudėjui pažeidus mokėjimo grafiką ar laiku nesumokėjus socialinio draudimo įmokų už einamąjį laikotarpį, sprendimas atidėti baudų išieškojimo laiką po 30 kalendorinių dienų nuo sprendime nustatytų sąlygų pažeidimo dienos netenka galios ir pradedamas likusios nesumokėtos baudos dalies išieškojimas iš draudėjo priverstine tvarka. Fondo administravimo įstaiga, nustačiusi, kad draudėjas pažeidė baudų išieškojimo laiko atidėjimo sąlygas, per 3 darbo dienas nuo pažeidimo nustatymo dienos informuoja draudėją, jam išsiųsdama pranešimą, kuriame nurodo, kad, nesumokėjus sprendime atidėti baudų išieškojimo laiką nurodytos baudų sumos, sprendimas neteks galios.“

12. Pakeisti 95 punktą ir jį išdėstyti taip:

„95. Jei Taisyklių 92 punkte nurodytas sprendimas atidėti baudų išieškojimo laiką netenka galios, Fondo administravimo įstaiga per 3 darbo dienas apie tai informuoja draudėją, jam išsiųsdama pranešimą, kuriame nurodo, kad sprendimas atidėti baudų išieškojimo laiką neteko galios ir kad bus pradėtas likusios nesumokėtos baudų dalies išieškojimas iš draudėjo, taip pat nurodo sprendimo apskundimo tvarką. Naujas sprendimas atidėti baudų išieškojimo laiką gali būti priimtas ne anksčiau kaip po vienų metų nuo sprendimo priverstine tvarka išieškoti iš draudėjo likusią nesumokėtą baudų dalį priėmimo dienos.“

Ministrė Pirmininkė	Ingrida Šimonytė

Socialinės apsaugos ir darbo ministrė	Monika Navickienė